सांगेंः संजीवनी साकर कारखानो दुरुस्त करपा खातीर तात्पुरतो बंद दवरला अशें सांगपी सरकार तो सुरू करपा खातीर कसल्योच हालचाली करिना. आस्वासनां दिवन ऊस उत्पादकांक फक्त फटोवपाचें काम करता, असो आरोप ऊस उत्पादक संघटणेचो वांगडी प्रशांत गांवस देसाय हांणी केलो. तशेंच संजीवनी कारखानो परतून सुरू करपाचो ना वा तशी इत्साशक्त ना जाल्यार तो ऊस उत्पादकांचे सुवादीन करचो, अशीय तांणी मागणी केली. शुक्रारा सांग्यार घेतिल्ले पत्रकार परिशदेंत ते उलयताले.
 सरकाराक राज्यांतल्या ऊस उत्पादकांचें तशेंच संजीवनी कारखान्याचें कांयच पडून गेल्लें ना. शेतकारांच्या ऊसकाण्यांच्या बिलाचे पयशे अजून दिवंक नात. कारखान्याचो परस्पर गैरवापर चल्ला. संजीवनीच्या पॅत्रोल पंपाचो हिशेब ना. कारखान्याची जमीन विकल्या. कारखानो सुरू करपा खातीर फक्त 3 कोटी रुपयांची गरज आशिल्ली मात सरकारान कारण नासतना 30 कोटी रुपये खर्च केल्यात, असो आरोप देसाय हांणी केलो.
 इथॉनेल तयार करपाचे येवजणेचें कितें जालां तें कळपाक मार्ग ना. गोंयचो ऊस लैला कारखान्याक धाडटात. ते विशीं म्हायती हक्क कायद्या खाला म्हायती मागल्यार वर्स जालें तरीय कारखानो प्रशासन कसलीच जाप दिना. सरकार आमकां न्याय दिवपाक कमी पडिल्ल्यान आतां आमची सोशिकसाण सोंपपाक पावल्या अशेंय तांणी सांगलें. सरकारान कारखानो बंद करून ऊस उत्पादकांक वाऱ्यार उडयल्यात अशें चंदा वेळीप हांणी सांगलें. ऊसाचें पीक घेताले ते जमनीर कसलेंय पीक घेतलें तरी पांच वर्सां लुकसाण भरपाय म्हणून टना फाटल्यान 3600 रुपया दिवपाचें लेखी उतर सरकारान दिल्लें. मात ऊस उत्पादक संघटनेन ऊस पीक घेयात वा घेनाकात पयशे मेळटले अशें शेतकारांक सांगून तांची दिशाभूल केली असो आरोप शेतकार संघर्श समितीचे अध्यक्ष चंदन उनंदकार हांणी केलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 